शुंगलू समिति की रिपोर्ट को दबाएं नहीं : मनमोहन  
प्रधानमंत्री ने कहा है कि रिपोर्ट के जो तथ्य सही लगें उनके आधार पर आगे बढ़ते हुए कार्रवाई करनी चाहिए।
प्रधानमंत्री मनमोहन सिंह ने वर्ष 2010 के राष्ट्रमंडल खेलों के आयोजन में कथित अनियमितताओं पर शुंगलू समिति की रिपोर्ट पर सभी संबंधित मंत्रालयों से कहा कि वे रिपोर्ट को दबाकर नहीं बैठें बल्कि इसमें सामने आने वाले उन तथ्यों के आधार पर कार्रवाई करें जो उन्हें सही लगते हों।  प्रधानमंत्री ने मंत्रालयों को जारी सीधे निर्देश में उनसे कहा है कि रिपोर्ट के जो तथ्य उन्हें सही लगे उनके आधार पर उन्हें आगे बढ़ते हुए कार्रवाई करनी चाहिए।  सूत्रों ने कहा कि प्रधानमंत्री का संदेश है कि यदि रिपोर्ट को लेकर कोई असहमति है तो मंत्रालयों को रिपोर्ट को दबाना नहीं चाहिए बल्कि प्रधानमंत्री कार्यालय से सम्पर्क करना चाहिए। यह निर्देश दिल्ली सरकार और दिल्ली विकास प्राधिकरण द्वारा समिति की कुछ सिफारिशों को यह कहते हुए खारिज करने के मद्देनजर जारी किया गया है कि उसने दबावों को नजरंदाज किया।  इससे पहले प्रधानमंत्री कार्यालय ने राष्ट्रमंडल खेल आयोजन समिति की ओर से जारी ठेकों में कथित अनियमितताओं को लेकर शुंगलू समिति की रिपोर्ट को गंभीरता से लेते हुए खेल मंत्रालय को सलाह दी थी कि वह सीबीआई और प्रवर्तन निदेशालय से जांच कराए।